**Antti Lehtonen** (s. 6. elokuuta 1993 Jyväskylä) on suomalainen uransa lopettanut jääkiekkomaalivahti

Ura
---

Lehtonen on Palokan Kiekon kasvatti. Hän siirtyi juniorina sittemmin Diskokseen, josta Lehtonen vaihtoi kaudeksi 2009–2010 JYPiin. Hänellä oli sekä B2-nuorten SM-sarjan torjuntaprosentti (94,7 %) että päästettyjen maalien keskiarvo (2.09). Lehtonen pelasi osan kaudestaan myös JYPin B-nuorissa voittaen kauden päätteeksi I-divisioonan hopeaa. Kaudella 2011–2012 hän pelasi pääosin seuran A-nuorissa, jossa Lehtonen pelasi yhdeksän ottelua. Hän jäi kuitenkin Eetu Laurikaisen ja Juhana Ahon varjoon ja haki pelituntumaa myös Diskoksen A-nuorten I-divisioonajoukkueesta kahden ottelun verran. Lehtonen debytoi samalla kaudella myös miesten peleissä pelattuaan yhden Mestis-ottelun JYP-Akatemiassa. Hän puki kauden aikana neljään Mestis-otteluun. Kaudella 2012–2013 Lehtonen kantoi pääosan JYPin A-nuorten torjuntavastuusta. Hän puki myös Akatemian paidan kolmeen Mestis-otteluun jääden kuitenkin ilman peliaikaa.

Toukokuussa 2013 Lehtonen teki Mestis-sopimuksen JYP-Akatemian kanssa. Hän lähti kauteen 2013–2014 Sami Rajaniemen aisaparina, mutta Lehtosen torjuntavastuu kuitenkin kasvoi Rajaniemen noustua jo alkukaudella JYPin SM-liigajoukkueeseen Joni Myllykosken vaihdettua maisemaa. Lehtonen pelasi kauden aikana lopulta 20 runkosarjaottelua. Hän puki myös JYPin paidan yhteen SM-liigaotteluun. Tammikuussa 2014 Lehtonen aloitti varusmiespalveluksen, joten Akatemia hankki maalilleen Dennis Saikkosen paikkaamaan hänen poissaolojaan. Lehtosen rooli jäi loppukaudella näin ollen pienemmäksi.

Kaudeksi 2014–2015 Lehtonen siirtyi Kajaanin Hokkiin. Hänen kautensa jäi varsin epätasaiseksi ja rikkonaiseksi loukkaantumisten vuoksi. Hokki hankki loppukaudesta maalivahtiosastolleen Timo Niemen, jolta Lehtonen kuitenkin hankki pudotuspeleissä taas ykkösmaalivahdin roolin itselleen takaisin ja torjui joukkueen kauden päätteeksi Mestis-pronssiin. Kaudella 2015–2016, 22. marraskuuta 2015 hän sai pikaisen kutsun Hokin yhteistyöseura Oulun Kärppien SM-liigajoukkueeseen, kun joukkueen molemmat maalivahdit (Iiro Tarkki ja Sami Aittokallio) olivat sivussa. Lehtonen teki samana päivänä liigadebyyttinsä ottelussa JYPiä vastaan. Hän torjui Kärppien 0–3-tappioon päättyneessä ottelussa 18 kertaa. Ari Hellgren valitsi Lehtosen ottelun Alumnien tähtien kakkostähdeksi. Viikon jälkeen hänen lainasopimuksensa jatkui toistaiseksi. Lehtonen pelasi Kärpissä kaikkiaan kolme runkosarja- ja yhden Mestarien liigan ottelun, kunnes hän palasi joulukuussa takaisin Hokkiin. Lehtonen puki tämän jälkeen Kärppien paidan vielä Mestarien liigassa, sillä Iiro Tarkki jätti joukkueen vuoden 2016 vaihteessa ja lainamaalivahti Sami Rajaniemeä ei ole nimetty joukkueen CHL-kokoonpanoon. Lehtonen voitti CHL-hopeaa. Hänen kautensa Hokissa päättyi kuitenkin leikkaushoitoa vaatineeseen ylävartalovammaan helmikuussa 2016. Lehtonen voitti kauden päätteeksi Mestis-hopeaa.

Lehtonen siirtyi kaudeksi 2016–2017 vuoden mittaisella sopimuksella Tampereen Ilvekseen. Hän torjui SM-liigauransa ensimmäisen nollapelin 8. joulukuuta 2016 vieraissa Kalevan Palloa vastaan. Lehtonen sai Ilveksen 0–4-voittoon päättyneessä ottelussa tililleen 26 torjuntaa. Jukka Oksanen valitsi hänet ottelun Alumnien tähtien ykköstähdeksi. Lehtonen nousi kauden mittaan joukkueensa pääasialliseksi vastuunkantajaksi Hannu Toivosen ohi. Hän pelasi varsinaisen tulokaskautensa aikana 33 runkosarjaottelua torjuen viisi nollapeliä sekä kymmenen playoff-ottelua torjuen kaksi nollapeliä. Tammikuussa 2017 Lehtonen teki kaksivuotisen jatkosopimuksen Ilveksen kanssa.

Kauteen 2017–2018 Lehtonen lähti niin ikään Ilveksen selkeänä ykkösmaalivahtina. Hänen otteensa kuitenkin ailahtelivat ja Lehtonen kärsi myös loukkaantumisista, kunnes marraskuussa 2017 Ilves vahvisti maalivahtiosastoaan Riku Heleniuksella. Kauden edetessä hän jäi lopulta selkeästi Heleniuksen varjoon. Kaudella 2018–2019 Lehtonen jakoi varsin tasaisesti Ilveksen torjuntavastuun Heleniuksen kanssa. Heistä kumpikaan ei kuitenkaan onnistunut pelaamaan kovin tasaisesti, joten joukkueen maalivahtiosasto täydentyi helmikuussa 2019 Lukáš Dostálilla, joka kantoi Ilveksen torjuntavastuun koko loppukauden ajan. Lehtonen jäi lopulta joukkueen kolmosmaalivahdiksi. Hän pelasi kauden aikana myös neljä ottelua lainalla Mestis-joukkue KOOVEE:ssä.

Lokakuussa 2019 Lehtonen siirtyi loppukauden 2019–2020 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Kristianstads IK:hon oltuaan alkukauden ilman sopimusta. Hänet hankittiin ensisijaisesti paikkaamaan Joel Gistedtin pitkäaikaista loukkaantumista.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2011–2012 | JYP | A-SM | 9 |  |  |  | 521 |  | 0 | 3.34 | 88,2 | – | – | – | – | – | – | – | – |
|  | JYP-Akatemia | Mestis | 1 |  |  |  | 38 |  | 0 | 4.69 | 88,8 | – | – | – | – | – | – | – | – |
| 2012–2013 | JYP | A-SM | 22 |  |  |  |  |  |  | 2.67 | 92,5 | 4 |  |  |  |  |  | 3.02 | 91,1 |
| 2013–2014 | JYP | A-SM | 2 |  |  |  |  | 7 |  | 3.52 | 90,8 | – | – | – | – | – | – | – | – |
|  | JYP-Akatemia | Mestis | 20 |  |  |  |  | 53 |  | 2.66 | 91,5 | – | – | – | – | – | – | – | – |
| 2014–2015 | Hokki | Mestis | 25 |  |  |  |  | 67 |  | 2.88 | 90,0 | 7 |  |  |  | 18 |  | 2.01 | 92,2 |
| 2015–2016 | Hokki | Mestis | 24 |  |  |  | 1369 | 49 | 1 | 2.15 | 91,5 | – | – | – | – | – | – | – | – |
|  | Kärpät | SM-liiga | 3 | 1 | 1 | 0 | 155 | 6 | 0 | 2.33 | 88,9 | – | – | – | – | – | – | – | – |
| 2016–2017 | LeKi | Mestis | 1 | 0 | 1 | 0 | 60 | 6 | 0 | 6.00 | 86,7 | – | – | – | – | – | – | – | – |
|  | Ilves | SM-liiga | 33 | 13 | 10 | 6 | 1808 | 64 | 5 | 2.12 | 91,8 | 10 | 5 | 5 | 674 | 19 | 2 | 1.69 | 93,7 |
| 2017–2018 | Ilves | SM-liiga | 28 | 6 | 11 | 7 | 1504 | 72 | 0 | 2.87 | 88,6 | – | – | – | – | – | – | – | – |
| 2018–2019 | KOOVEE | Mestis | 4 |  |  |  |  | 18 |  | 4.50 | 84,9 | – | – | – | – | – | – | – | – |
|  | Ilves | SM-liiga | 21 | 7 | 8 | 4 | 1172 | 60 | 0 | 2.86 | 88,3 | – | – | – | – | – | – | – | – |

Lähteet
-------

* Antti Lehtonen The Internet Hockey Databasessa (englanniksi)
* Antti Lehtonen Eurohockey-sivustolla (englanniksi)
* Antti Lehtonen *Elite Prospects*. Everysport Media Group AB.  (englanniksi)

### Viitteet

1. ↑  35 Antti Lehtonen – Hokki (Arkistoitu – Internet Archive)
2. 1 2 3 4  Antti Lehtonen *Elite Prospects*. Everysport Media Group AB.  (englanniksi)
3. 1 2 3  Antti Lehtonen Eurohockey-sivustolla (englanniksi)
4. ↑  JYP-Akatemian organisaatiossa kuhisee *Jatkoaika.com*.  23.5.2013. Jatkoaika r.y. Viitattu 27.11.2015.
5. ↑  JYP-Akatemia vahvistaa maalivahtiosastoaan *Jatkoaika.com*.  2.1.2014. Jatkoaika r.y. Viitattu 27.11.2015.
6. ↑  Kalliokoski, Tapani; Venäläinen, Olli: JYP-Akatemian pelaaja-arvioinnit 2013–2014: Tutut sävelet Jyväskylässä *Jatkoaika.com*.  21.3.2014. Jatkoaika r.y. Viitattu 27.11.2015.
7. ↑  Hokki täydensi rivejään neljällä uudella pelaajalla *Jatkoaika.com*.  24.5.2014. Jatkoaika r.y. Viitattu 27.11.2015.
8. ↑  Eskelinen, Jesse: Hokin pelaaja-arvostelut 2014–15 – pelaajarumbaa ja nuoria tähtiä *Jatkoaika.com*.  28.4.2015. Jatkoaika r.y. Viitattu 27.11.2015.
9. ↑  Kärppämaalille hätäapua Mestiksestä *Jatkoaika.com*.  22.11.2015. Jatkoaika r.y. Viitattu 27.11.2015.
10. ↑  Otteluseuranta *liiga.fi*.  22.11.2015. Jääkiekon SM-liiga Oy. Viitattu 27.11.2015.
11. ↑  Iiro Tarkki sivussa joulutaukoon saakka – Mestislainoille jatkoa *Jatkoaika.com*.  30.11.2015. Jatkoaika r.y. Viitattu 3.12.2015.
12. ↑  Kalapudas, Lehtonen ja Piispanen Hokkiin *oulunkarpat.fi*.  9.12.2015. Oulun Kärpät Oy. Viitattu 9.12.2015.
13. ↑  Hokille paha takaisku – Lehtosen kausi ohi *Jatkoaika.com*.  3.2.2016. Jatkoaika r.y. Viitattu 19.4.2016.
14. ↑  Ilvekselle konkaripakki ja Mestis-vahti – Laatikainen siirtyy Tampereelle *Jatkoaika.com*.  19.4.2016. Jatkoaika r.y. Viitattu 19.4.2016.
15. ↑  Otteluseuranta *liiga.fi*.  8.12.2016. Jääkiekon SM-liiga Oy. Viitattu 5.1.2017.
16. ↑  Ilvekselle nippu jatkosopimuksia – Hintz jättää joukkueen *Jatkoaika.com*.  5.1.2017. Jatkoaika r.y. Viitattu 5.1.2017.
17. ↑  Björksten, Niko: Ilveksen pelaaja-arviot 2017–18: Syksyn mahalasku koitui kohtaloksi – Meskanen antoi vahvat näytöt MM-kisoja silmällä pitäen *Jatkoaika.com*.  11.3.2018. Jatkoaika r.y. Viitattu 14.3.2018.
18. ↑  Koivunen, Tommi: Superlupaus ilmestyi helmikuussa SM-liigaan ja häikäisee otteillaan – "18 vuoden ikäiseksi ihan käsittämätöntä" *is.fi*.  2.3.2019. Sanoma Media Finland Oy. Viitattu 14.3.2019.
19. ↑  Tuomala, Toni: Kääntyykö lupaava ura nousuun? Liigassa huonoille urille joutunut maalivahti siirtyy ulkomaille *suomikiekko.com*.  12.10.2019. Nordic Sport Media. Viitattu 12.10.2019.